སམ་བྷའི་སྒྲུབ་གནས་ཞེས་པ་ནི་མཚོ་ལྷོ་ཁུལ་ཁྲི་ཀ་རྫོང་མཁར་ནས་ཤར་ཕྱོགས་སུ་སྤྱི་ལེཙམ་གྱི་མཚམས་དང་།ཀ་རིང་ཡུལ་ཚོ་སྲིད་གཞུང་གི་ཤར་ལྷོའི་ཕྱོགས་སུ་སྤྱི་ལེཡས་མས་ཀྱི་མཚམས་ན་ཡོད།གནས་འདིའི་ཐོག་མའི་མཚན་ལ་སྟོད་ཀྱི་ལྷ་རིའམ་ཐོད་ཀྱི་ལྷ་རི་ཞེས་འབོད་པར་གྲགས།ཡུལ་འདིའི་སྔགས་འཆང་རྒན་རབས་རྣམས་ཀྱི་གསུང་རྒྱུན་ལ།ཕལ་ཆེར་དུས་རབས་བཅུ་གསུམ་པའི་དུས་དཀྱིལ་ཙམ་ལ་ཁམས་ཕྱོགས་ཀྱི་བླ་མ་ཞེ་ཆེན་ནམ་ཁམས་པ་ཞུ་བ་ཞིག་ཐོག་དང་བོར་གནས་འདིར་ཕེབས་པའི་དུས་ན།འདི་གའི་བྲག་རྡོའི་སྟེང་དུ་དཔལ་ཨོ་རྒྱན་ཆེན་པོའི་སྐུ་བརྙན་རང་བྱོན་དང་།ཞབས་རྗེས་རང་བྱོན།ཕྱག་རྗེས་རང་བྱོན་སོགས་བཞུགས་པའི་གྲུབ་རྟགས་མང་བོ་གཟིགས་ཏེ་གནས་འདི་ལ་ཨོ་རྒྱན་སམ་བྷ་ཝའི་སྒྲུབ་གནས་སམ་སམ་བྷའི་སྒྲུབ་གནས་ཞེས་པའི་མཚན་གསོལ་བར་གསུངས།དེ་ནས་བཟུང་སམ་བྷའི་སྒྲུབ་གནས་ཞེས་པའི་མཚན་སྙན་གྱི་རོལ་མོ་མདོ་སྨད་སོགས་སུ་ཁྱབ་པར་གྱུར་ཏོ༎གནས་མཆོག་འདི་རུ་སྔ་ཕྱིར་ཁམས་ཕྱོགས་ཀྱི་བླ་མ་ཞེ་ཆེན་ནམ་ཁམས་པ་དང་།ཨ་ལགས་མགོན་རྒྱ་གྲགས་པ་རྒྱ་མཚོ་ཚང་།ཨ་ཆུང་གནམ་རྫོང་ཕྱོགས་ཀྱི་རྫ་ཁྲོད་བླ་མ་ཆོས་དབྱིངས་རང་གྲོལ་ཚང་།ནེའུ་ལུང་སྐུ་ཕྲེང་ལྔ་བ་བསྟན་འཛིན་མཆོག་ལྡན་ཚུལ་ཁྲིམས་རྒྱ་མཚོ་ཚང་།དཔའ་ལུང་རྫོང་བྲག་དཀར་རྒྱའི་བླ་མ་ཀ་རིང་རྟ་མགྲིན་རྡོ་རྗེ་བདུད་འདུལ་ཚང་།སྒོ་མེ་ཏིང་ཀྱཱ་སྐུ་ཕྲེང་བདུན་པ་ཀུན་བཟང་སྙན་གྲགས་རྒྱ་མཚོ་ཚང་སོགས་དམ་པ་དུ་མས་ཞབས་ཀྱི་རི་མོ་བཀོད་ཅིང་སྒྲུབ་པ་མཛད་དེ་བྱིན་གྱིས་བརླབས་མྱོང་བར་གྲགས་སོ།།